  Виталий Пронин Калыкмылэсь банк картаоссэс бушатъяло бускель улосъёсысь укылтэмъёс.Туала вакытэ йыртэмасьёс ульчаостӥ уг калго. Сьӧд ужзэс лэсьто, доразы компьютер сьӧрын пукыса. Шаерамы чутрак йылӥзы Интернет, банк карта пыр лушкаськонъёс. Туннэлы ӝутэмын 1 сюрс 784 уголовной уж - кылем арынлэсь 2 поллы тросгес. Кыл кутон улэ кыскемын 270 адями. Таос калыклэсь 500 сюрс манетсэс маялтӥллям. Югдурез утёнъя министерствоысь пӧртэм ёзъёслэн кивалтӥсьёссы малпаськизы, кызьы нюръяськоно лушкаськисьёсын.Уголовной розыскъя управленилэн кивалтӥсез Евгений Кайшев паймытскиз:- Ар талэсь азьло ивор вотэс пыр мурт ваньбурез капыръяллязы пытсэт сьӧрын пукисьёс. Туннэ таослэсь адӟем каро... чиганъёс. Шонер гожъяськыны уг быгато. Но  телефон пыр кӧё-вӧё вераськыны пӧрмыто. Кырмемын 2 чиган воргорон. «Авито» интернет-магазинысь ялонъя жингыръяллям: вуздэс басьтэммы потэ, картадылэсь номерзэ ыстэ, отчы коньдон пономы. Ӧжыт улыса, нош жингыртӥллям: уксё келяммы уг луы - картадылэсь мыш палысьтыз лыдпуссэ вералэ на. Озьы сак луымтэеныз сэрен адями уксёзэ ыштэ.Евгений Игоревичлэн кыл куспаз пырытэк ӧз чида министерствоысь «К» ёзлэн кивалтӥсезлэн воштӥсез Дмитрий Петров:-  Сак луымтэез гинэ ӧвӧл, - шуэ со, - сук сямыз но адямиез шуге-леке вуттэ. «Авитоысь» ялонъя пиосмурт машина басьтоно кариськем. Шумпотэм: дуныз 500 сюрслы кулэстэмын! Кильтро «корт валэз» нокинлы медаз вузалэ шуыса, воргорон машина дунлэсь ӝынызэ кузёлы ӝог-ӝог келям. Та бӧрсьы «Авитоысь» ялон ышем. Пиосмурт уксётэк но, машинатэк но кылиз.Югдурез утисьёс тодӥзы ни: калыкмылэсь банк картаоссэс бушатъяло бускель улосъёсысь укылтэмъёс. Кылсярысь, «картады пытсамын» шуыса СМС-ёс вуо Тюмень но Курган улосъёсысь. «Матысь ӵыжы-выжыды сюрес вылын шуккиськиз» шуыса пӧечи иворъёс ысъяло Ханты-Мансийск улосысь.Таослы юрттӥсько асьме таксистъёс. Сыџе смс бере кышкатскем џыжы-выжыослэсь уксёзэс куто но йыртэмасьёслы вутто. Ярам, законэз тӥясьёс туннэ  кырмемын, соос вылэ ӝутэмын уголовной ужъёс.Лушкаськисьёс визьмынызы абдрато. Дышиллям пӧртэм огазеяськонъёслэн Word но Exсel программаосъя дасям документъёссылы шифр пуктылыны но соосты кырсь ужъёсазы кутыны.- Одӥг пиосмуртэ фирмаысь уллязы, - вера министерствоысь 5 номеро ёзлэн кивалтӥсез Сергей Тимофеев. - Со огазеяськонлэсь вань парольёссэ, электрон почтазэ тодэ вал.  Озьы аслэсьтыз ужзэ усьтӥз. Интернет пыр мурт фирмае лушкаськыны пыралляз...Йыртэмасьёс социальной сетьёсын но лачак. Соос тодо: отын пиналъёс, егитъёс пукылогес. Таосты эрекчаны эшшо но капчи.- Кылсярысь, - веранзэ азьланьтэ С. Тимофеев, - йыртэмасьёс «ВКонтактеысь» кыӵе ке адямилэсь бамзэ усьто, отысь вань гожтэтъёсты эскерыса пото. Ӵыжы-выжы кариськыса, солэсь уксёзэ курыны кутско. Егитъёс оско, «тодмозылы» коньдон келяны дырто.Югдурез утисьёс огъя малпанэ вуизы: Интернет яке СМС пыр уксё курисьёслы осконо ӧвӧл, ивор вотэсысь магазинъёслы предоплата тырыны, банк карталэсь лыдпусъёссэ гожъяны уг яра, магазинъёсын вуз понна коньдон картаен тырыку, парольёсты адњись медаз луы. «Мобильной банк» услугалэсь куштӥськоно...Нош кин уг быгаты «мобильной банкез» уже кутытэк, юн чакласьконо: телефонэ но компьютере кужмо антивирус пуктоно. Соку йыртэмась котькыӵе визьмо мед луоз - картаез бушатыны уз быгаты.Ольга Корепанова Туспуктэм: dela.biz/  